<classify> MKUU wa Wilaya ya Ilala, Dar es Salaam, Sophia Mjema amesema atapitia upya mkataba wa mkandarasi wa kuzoa taka kwa kuwa hafanyi kazi inavyotakiwa.Mkandarasi huyo ni Kampuni ya Josen Co. Ltd ambayo kwa mujibu wa mkuu wa wilaya, licha ya kushindwa kufanya kazi ipasavyo, amekuwa akitumia nguvu katika ukusanyaji wa ada.Pia Mjema amemuagiza Ofisa Usafi na Mazingira kuhakikisha wanakaa na wakandarasi wanaofanya kazi ya ukusanyaji taka kukagua vifaa wanavyotumia kufanya kazi hiyo kwa sababu imekuwa ikifanyika chini ya kiwango.Akizungumza katika mkutano na wananchi wa Kata ya Tabata jana jijini Dar es Salaam, Mjema amesema haiwezekani kampuni hiyo iwe inakusanya taka mara moja kwa mwezi kwani hali hiyo inasababisha uchafu wa mazingira.Nitahakikisha tunawakagua wakandarasi wote wanaolalamikiwa na endapo tutabaini kuwa hawana vifaa vya kutosha kukusanya taka, tutawaondoa kwa sababu hawafai kuchukua zabuni hiyo, amesema Mjema.Amesema wakandarasi wengi wamekuwa wakifanya kazi kwa mazoea hivyo ni lazima wawafuatilie kuhakikisha shughuli za uzoaji taka zinafanyika ipasavyo. Aidha, alisema kampuni ya Joshen inalalamikiwa kutumia mabavu katika ukusanyaji wa ada za taka na kupandikiza chuki baina ya wananchi na serikali yao.Vijana wa Jeshi la Kujenga Taifa JKT na mgambo kazi yao ni kuhakikisha hali ya usafi na kuwaandikia faini wasiotekeleza maagizo lakini hawapaswi kuingia kwenye vyoo wala nyumba za watu kukagua, amesisitiza.Wananchi wa eneo hilo wamemlalamikia mmoja wa wafanyakazi wa mkandarasi hiyo, aliyetambulika kwa jina la Hamad kwamba pamoja na vijana wenzake hawakusanyi taka badala yake wanafanya shughuli za mazingira, mapato na ukaguzi.Hassan Ally Mkazi wa Mtambani, alisema mkandarasi huyo amekuwa akifanya kazi tofauti na aliyopewa kwa ajili ya kukusanya ada na kuzoa taka.Tunalipia shilingi 3,000 kwa kila kaya lakini taka zinachukuliwa kwa mwezi mara moja. Lakini pia, hawafanyi kazi waliyopewa lakini hao hao ndio wanaowakamata wanawake na watoto wao kupeleka mahabusu kwa eneo watakalokuta chafu, ndiyo wanaokagua nyumba zetu kama safi au chafu hivyo hatujui ni kazi gani wanaotakiwa kufanya, amesema Ally.Mkazi wa Tabata Msimbazi, Valentina Aveline amesema suala la kuchangishwa Sh 3,000 kisha gari kufuata taka mara moja kwa mwezi halitakiwi kwa sababu mvua zitakapoanza kunyesha hali ya usafi itakuwa mbaya na kusababisha magonjwa.Amesema awali walikuwa wanalipa Sh 1,000 lakini taka zilikuwa zinakusanywa kila wiki na mkandarasi wa mwanzo, lakini mkandarasi aliyepo anasababisha hali mbaya ya mazingira.Grace Kalua alisema wanaomba manispaa hiyo kumuondoa mkandarasi aliopo kwa sababu hana uwezo wa kusomba takataka eneo hilo.Alisema takataka zimekuwa nyingi na mkandarasi badala ya kufanya kazi yake anaingilia kazi za watu wengine.Mpaka sasa Mjema amepokea malalamiko 135 yanayohusu huduma za afya, barabara, elimu, maji na mazingira katika kata 26 za manispaa hiyo akiwa na lengo la kutembelea kata zote 36 kwa lengo la kusikiliza kero za wananchi na kuzitatua.  <topic>: KITAIFA 